San Bizente eliza (Donostia)

San Bizente Martiria, San Bizente izenaz ere ezaguna, Donostiako Parte Zaharrean dagoen eliza gotikoa eta parrokia da. Erlijio kultuaz aparte, Musika Hamabostaldiak bertan dauka egoitza nagusietarikoa. 1984ko abuztuaren 4an, Eusko Jaurlaritzak monumentu izendatu zuen, Sailkatutako Kultura Ondasuna. 2023az geroztik, bertako apaiz arduraduna Pablo Ormazabal Albistur presbiteroa da. Eraikuntza 1489 inguruan izandako sute baten ondoren, San Bizente eliza berreraikitzeko lanak hasi ziren. 1507an ebatzi eta esleitu zen diseinu berria eta 1574 inguruan amaitu ziren lanak. Diseinu asmoak ez ziren sekula guztiz amaitu, iparraldeko horma ez zen guztiz errematatu, eta agerian dauden hainbat koska ikus daitezke hor. Koska horietatik omen datorkie eliza horretan bataiatuei eta Parte Zaharreko zati horretan bizi direnei koxkero goitizena. Ondasun nabarmenak Erretaula nagusia erromanista da, lauki eta kaletartez nahasitako oina duelarik, 1583 eta 1592 bitartean egina, Anbrosio Bengoetxea eskultore gipuzkoarraren lana da, zeinaren estiloa San Bizente erretaularekin hasten da sendotzen (hala ere, Joanes Iriarte erretaula-egileak ere lagundu zuen lan honetan Bengoetxea). Era berean Bengoetxearen egozten zaizkio tailla batzuk, sarrerako medailoi batzuk kasu (San Bernardo eta Magoen gurtza irudikatuz), eta Kristo bat kapera batean. Felipe Arizmendiren 18. mendeko eskultura nabarmenak ere badiru elizak, bereziki "Animen medailoia" deritzona eta Ecce homo bat. Organoa 1868an ezari zen, Cavaillé-Coll etxekoa da. Beirateak XX. mende hasierakoak dira, Maumejean lantegikoak (Biarritz). Iruditegia Erreferentziak Kanpo estekak webgunea Erretaula: Kultura Ondasun izendapena EHAAn